alexandrainst/scandi-wiki huggingface dataset:
Natalia Tena

Natalia Tena

Nat Tena, fullu nafni Natalia Gastian Tena er bresk leikkona og tónlistarkona. Hún fæddist þann 1. nóvember árið 1984 í Surrey. Hún á spænska foreldra sem heita María og Jesús og þar af leiðandi talar Nat reiprennandi spænsku. Hún syngur og spilar á Harmonikku með hljómsveitinni Molotov Jukebox. 

Leikferillinn

Fyrsta bíómyndin sem Nat lék í var myndin About a boy sem að kom út árið 2002. Í myndinni leikur hún skólasystur aðalstráksins Marcusar og Nat er aðeins 18 ára þegar hún landar þessu hlutverki. Nat hefur leikið á sviði, í sjónvarpsþáttum og í bíómyndum. Hún er frægust fyrir hlutverk sitt í Harry Potter bíómyndunum og þar lék hún Nymphadoru Tonks.

Nymphadora Tonks

Nymphadora Tonks, ávallt kölluð Tonks, er ung norn sem að kynnist Harry þegar hann er á 5. ári í Hogwartsskóla. Tonks er nýbúin að læra að vera skyggnir og er gengin í Fönixregluna. Tonks er hamskiptingur og getur breytt um útlit og hárlit að vild, en stundum breytist hárlitur hennar líka eftir skapi. Faðir Tonks er muggi en móðir hennar er norn, Andromeda Tonks fyrrum Black. Tonks fæddist árið 1973 og fór í Hogwartsskóla árið 1984 og útskrifaðist þaðan árið 1991, árið sem að Harry hóf skólagöngu sína. Tonks er algjör klaufi og sagði Nat í viðtali að hún hefði ákveðið í skyndi að fara í prufurnar og þegar hún kom á prufustaðinn, aðeins of seint þá byrjaði hún á því að hrasa um borð sem var þarna og fljúga á hausinn. Nat fékk hlutverkið og var hæstánægð, þrátt fyrir að hlutverkið væri lítið. Natalia lék Tonks í fjórum Harry Potter myndum en í seinustu myndinni voru klippt út setningarnar hennar svo hún sást ekki í nema 10 sekúndur alla myndina.

Nýlegt

Á síðasta ári var frumsýnd skosk mynd sem heitir You Instead og þar lék Nat annað aðalhlutverkið.
Á þessu ári kemur út myndin Bel Ami með Robert Pattinson í aðalhlutverki og þar leikur hún Rachel.

Heimildaskrá

1.	^ Births, Marriages & Deaths Index of England & Wales, 1916-2005.; at ancestry.com

2.	^ "NATALIA TENA EL EMBRUJO DEL FÉNIX" Nuevo Herald - 13 July 2007

3.	^ "Spanish actress lands role in 'Potter' film" 14 July 2007, Telegram.com

4.	^ "Trailing Tonks" (2007), a featurette on the DVD release of Harry Potter & the Order of the Phoenix

5.	^ George R.R. Martin's blog
Carol Gilligan

Carol Gilligan (fædd 28. nóvember 1936) er bandarískur femínisti, siðfræðingur og sálfræðingur. Hún er þekktust fyrir verk sín með og á móti Lawrence Kohlberg um siðfræðileg efni. Hún er núna prófessor við New York-háskóla og gestakennari við Cambridge-háskóla. Gilligan er þekktust fyrir bók sína In a Different Voice frá árinu 1982.

Tenglar 
 Æviágrip Gilligan  
  2008 Commencement Speech  
 Conversation with Carol Gilligan 

Gilligan, Carol
Gilligan, Carol
Lawrence Kohlberg

Lawrence Kohlberg (25. október 1927 – 19. janúar 1987) var bandarískur sálfræðingur, heimspekingur og menntunarfræðingur. Hann er þekktur fyrir að skoða siðferðisvitund í víðu samhengi með hliðsjón af sálfræðirannsóknum á siðferðisþroska og með reynslu sinni á framkvæmd slíkra fræðikenninga í skólastarfi 

Kohlberg skoðar siðferðisþroska einstaklinga út frá þroskakenningum Jeans Piaget og heimspeki Immanuels Kant.
Kohlberg setti fram  kenningu um stigaskiptingu siðferðisþroskans þar sem hann skiptir siðferðisþroska einstaklinga í sex stig. 
 Efnislegar og líkamlegar afleiðingar athafna
 Eiginhagsmunahyggja og jöfn skipti
 Gagnkvæmar persónulegar væntingar
 Væntingar og reglur félagskerfisins
 Samfélagssamningur og mannréttindi
 Algild siðalögmál
Síðasta stigið „algild siðalögmál“ er mjög umdeilt. Kolhberg athugaði siðferðisvitund fólks með hliðsjón af hvert er viðhorf fólks til þess að varðveita líf, skyldurækni í sambændum og viðhorf til laga og refsinga. Hann notaði klípusögur í rannsóknum sínum svo sem sögur þar sem einstaklingur þarf að velja milli tveggja siðareglna eins og eignarétti og virðingu fyrir lífi.

Heimildir 
 Sigrún Aðalbjarnardóttir. (2007). Virðing og Umhyggja: Ákall 21. aldar. Reykjavík: Heimskringla.
 Kohlberg 

Kohlberg, Lawrence
Kohlberg, Lawrence
Kohlberg, Lawrence
Lahore

Lahore (úrdú: لاہور, púndjabí: لہور) er höfuðborg pakistanska héraðsins Punjab og er önnur stærsta borg landsins en sá stærsta er Karachi. Lahore er 34. stærsta borg í heimi og er meðal heimsins þéttbyggðustu borga. Borgin var stofnuð árþúsundi síðan en hún er ein helsta menningarborg Pakistans. Hún var höfuðborg Punjab-fylkisins í Breska Indlandi á 19. og 20. öldum. 

Árið 2010 voru íbúarnir 8.590.000 samkvæmt mati frá pakistönsku ríkisstjórninni.

Borgir í Pakistan
Úrdú

Úrdú er staðlað málsnið af indóevrópska tungumálinu hindí-úrdú. Úrdú er ríkismál Pakistan ásamt ensku. Úrdú er líka talað víða á Indlandi og er opinbert tungumál í fimm fylkjum. Úrdú á rætur að rekja til mállýskunnar kariboli, afbrigði af hindí sem varð til í Delí. Úrdú hefur orðið fyrir áhrifum frá m.a. persnesku, arabísku og tyrkneskum tungumálum í að minnsta kosti 900 ár. Ættjörð úrdú er í Uttar Pradesh í Norður-Indlandi en þar þróaðist tungumálið á tíma konungsríkisins Delí (1206–1527) og Mógulveldisins (1526–1858).

Úrdú er skiljanlegt hindímælendum í Indlandi. Tungumálin hafa sameiginlegan uppruna og hljóð- og málfræði þeirra eru svo svipuð að þau eru oft flokkuð sem eitt tungumál. Munirnir á tungumálunum eru ekki miklir og snúast aðallega um ritkerfi og orðaforða: persneska stafrófið er notað til að skrifa úrdú og tæknileg orð eru oftast úr persnesku eða arabísku þar sem á hindí er devanagari notað og tækniorð eru að mestu leyti úr sanskrít. Samt sem áður eru mörg orð úr arabísku, persnesku og sanskrít í báðum tungumálunum og flestir málfræðingar telja þau tvö staðalform af sama tungumálinu.

Vegna trúarlegrar þjóðernisstefnu telja mælendur úrdú og hindí tungumálin fullkomlega aðgreind tungumál þó að sú sé ekki raunin.

Tilvísanir 

Indóarísk tungumál
Keðjuverkun (hjólreiðar)

Keðjuverkun eða þyrping (e. critical mass) er hjólreiðatengdur viðburður, þar sem fólk sem hjóla til samgangna eða hafa áhuga á hjólreiðum til samgangna, hjólar saman um borgargötur. 

Atburðurinn ber oft keim af götuhátið, og er félagslegur gjörningur, ætlaður að vekja athygli á réttindi hjólreiðamanna. Aðalreglan í flestum löndum er að borgargötur séu sá staður sem hjólreiðamenn sem hjóla til samgangna er ætlað að vera. En margir sem vilja hjóla finnst bílaumferðin ógnandi og fyrir þeim.

Hjólreiðar
Aðgerðastefna
Hagsaga

Hagsaga er tiltölulega ung fræðigrein þar sem sagnfræði og hagfræði er spyrt saman til þess að rannsaka söguleg fyrirbæri með aðferðum hagfræðinnar. Undirgrein hagsögunnar þar sem megindlegum aðferðum er mikið beitt er nefnd klíómetría.

Tengt efni 
 Hagsaga Íslands

Tengill 
 Klíómetrían og einangrun hagsögunnar í Bandaríkjunum , grein eftir Magnús Svein Helgason á Hugsandi.is, 7. desember 2006

Hagfræði
Sagnfræði
Lila Downs

Ana Lila Downs Sánchez þekkt sem Lila Downs (f. 19. september 1968 í Oaxáká, Mexíkó) er mexíkósk söngkona og dansari.

Útgefið efni

Hljómplötur 
 1994: Ofrenda
 1998: Trazos
 1999: La Sandunga
 2000: Árbol de la vida
 2001: La Línea
 2004: Una Sangre
 2006: La Cantina
 2008: Ojo de Culebra
 2011: Pecados y Milagros

Smáskífur 
 Viborita De La Mar
 Dignificada
 La Bamba
 La Cucaracha 
 Paloma Negra
 Brown Paper People
 La Cumbia del Mole
 El Corrido de Tacha La Teibolera
 Agua de Rosas
 Tu Recuerdo y Yo
 La Cama de Piedra
 El Relámpago
 Ojo de culebra
 Little Man 
 Perro Negro
 Black Magic Woman
 Justicia
 Silent Thunder
 Palomo del Comalito
 Pecadora

Tenglar 

 Opinber vefsíðan Lila Downs

Mexíkóskir söngvarar
Janka Kúpala

Janka Kúpala (hvítrússneska:Янка Купала, Іван Дамінікавіч Луцэвіч; 1882 – 1942) var rithöfundur og ljóðskáld frá Hvíta-Rússlandi. Kupala var af bændaættum. Hann flutti frá Hvíta-Rússlandi til Vilnius árið 1908. Ljóðasafn hans Жалейка var gert upptækt af stjórnvöldum. Hann fór til Pétursborgar árið 1909 en sneri aftur til Vilnius árið 1913. Hann varð fyrir áhrifum frá rússneskum rithöfundum eins og Maxim Gorky. Verk Kupala breyttust eftir Októberbyltinguna 1917. Þegar Hvíta-Rússland var hernumið af Nasistum árið 1941 flutti hann til Moskvu og síðan til Tatarstan. Hann dó árið 1942 þegar hann féll úr stiga í Hótel Moskvu. Kupala varð tákn um menningu Hvít-Rússa á Sovéttímanum.

Tenglar 

 Sonnettur eftir Yanka Kupala  

Hvítrússneskir rithöfundar
Hvítrússnesk skáld
Großer Widderstein

Großer Widderstein er fjall í Vorarlberg í Austurríki.

Fjöll í Evrópu
Panathinaikos

Panathinaikos eða Panathinaikos Athlitikos Omilos er grískt knattspyrnufélag frá Aþenu. Félagið er það næstsigursælasta í grísku knattspyrnunni og hefur náð bestum árangri grískra félagsliða á alþjóðavettvangi.

Saga 

Panathinaikos var stofnað árið 1908 þegar hópur knattspyrnumanna gekk úr íþróttafélaginu Panellinios G.S., einu elsta íþróttafélagi Grikklands, til að mótmæla þeirri ákvörðun þess að leggja niður knattspyrnuæfingar.

Hið nýja félag skipti nokkrum sinnum um nafn, en tók upp heitið Panathinaikos árið 1924. Áður hafði það tekið upp merki sitt, mynd af grænum þriggja laufa smára, fyrir tilstuðlan ensks þjálfara sem kom félaginu í fremstu röð á öðrum áratugnum.

Keppni um Grikklandsmeistaratitilinn hófst árið 1927. Panathinkaikos fór með sigur af hólmi árið 1930, en síðan ekki aftur fyrr en árið 1960. Þá rann upp gullöld félagsins sem varð átta sinnum Grikklandsmeistari á árunum 1960-72. Undir lok þessa tímabils var liðið undir stjórn hinnar kunnu ungversku knattspyrnukempu Ferenc Puskás, en undir hans stjórn komst Panathinaikos alla leið í úrslit Evrópukeppni meistaraliða, þar sem það tapaði 2:0 gegn Ajax á Wembley.

Á seinni hluta níunda áratugarins hófst nýtt blómaskeið hjá Panathinaikos. Liðið varð fjórum sinnum grískur meistari frá 1990 til 1996. Síðastnefnda árið komst liðið í undanúrslit Meistaradeildar Evrópu, en tapaði fyrir Ajax.

Panathinaikos varð síðast grískur meistari árið 2010. Það var tuttugasti meistaratitill liðsins, Erkifjendur liðsins, Olympiacos, geta þó státað af nærri tvöfalt fleiri titlum.

Tengsl við Ísland 

Panathinaikos mætti Frömurum í fyrstu umferð Evrópukeppni meistaraliða árið 1991, eftir tvö jafntefli. 

Íslenski landsliðsmaðurinn Helgi Sigurðsson lék með Panathinaikos á árunum 1999-2001. Hann lék 32 leiki með aðalliðinu og skoraði í þeim tíu mörk.

Hörður Björgvin Magnússon gerði samning við félagið sumarið 2022.

Íþróttafélög frá Aþenu
Grísk knattspyrnufélög
Arabíska vorið

Arabíska vorið (arabíska: الربيع العربي‎ ar-Rabīʻ al-ʻArabiyy) var bylgja mótmæla og uppþota sem átti sér stað í Mið-Austurlöndum og hófst laugardaginn 18. desember 2010. Byltingar voru gerðar í Túnis og Egyptalandi; borgarastríð í Líbýu og fall ríkisstjórnar landsins í kjölfar þess; uppreisnir í Barein, Sýrlandi og Jemen, en eftir þær sagði jemenski forsætisráðherran af sér; talsverð mótmæli í Alsír, Írak, Jórdaníu, Kúveit, Marokkó og Óman; og lítil mótmæli voru í Líbanon, Máritaníu, Sádí-Arabíu, Súdan og Vestur-Sahara. Átök voru líka við landamæri Ísraels í kjölfar Arabíska vorsins.

Tengt efni
 Byltingin í Túnis
 Egypska byltingin 2011
 Sýrlenska borgarastyrjöldin
 Borgarastyrjöldin í Jemen

 
Saga Mið-Austurlanda
Mýrar (Dýrafirði)

Mýrar í Dýrafirði er bær og kirkjustaður í Dýrafirði. Þar er eitt stærsta æðarvarp landsins. Kirkja hefur verið á Mýrum að minnsta kosti frá því á 12. öld og var hún helguð Jóhannesi skírara í kaþólskum sið. Núverandi kirkja var reist árið 1897.

Mýra er getið nokkrum sinnum í Sturlungu og meðal annars fór Þórdís Snorradóttir þangað þegar Órækja bróðir hennar hrakti hana frá Vatnsfirði og settist þar að. Neðan við túnið er Gvendarbrunnur sem minnst er á í Guðmundar sögu Arasonar.

Kaupfélag Dýrfirðinga var stofnað á Mýrum 8. júní 1919.

Heimildir 

 

Dýrafjörður
Kirkjustaðir í Ísafjarðarsýslu
Karsi

Karsi (Lepidiumus sativum) er matjurt sem er skyld vætukarsa og sinnepi og hefur svipað brátt bragð og lykt. Karsi getur vaxið allt að 60 cm hátt með margar greinar á efsta hlut jurtarinnar. Blómin eru hvít/bleik, aðeins 2 mm breidd og vaxa í lítil svokölluð smáöx. Karsi tilheyrir krossblómaættinni.

Karsi er ræktur til sölu í Englandi, Frakklandi, Hollandi og Skandinavíu. Hægt er að rækta karsa jarðvegslaust og hann vex best í basísku vatni. Karsafræ eru fáanleg víða í Evrópu til heimaræktunar. Oft eru sprotarnir borðaðir eftir tvær vikur í ræktun en þá eru þeir 5–13 cm háir.

Krossblómaætt
Auðkúla (Svínadal)

Auðkúla er bær, kirkjustaður og áður prestssetur í Svínadal í Austur-Húnavatnssýslu, sunnan við Svínavatn. Samkvæmt Landnámabók hét bærinn upphaflega Auðkúlustaðir og þar bjó landnámsmaðurinn Eyvindur auðkúla, sem nam Svínadal. Síðar bjuggu þar ýmsir veraldlegir höfðingjar, þar á meðal Kolbeinn Bjarnason Auðkýlingur, sem hlaut jarlstign um 1300, og seinna Einar Þorleifsson hirðstjóri.

Á árunum 1575-1650 voru feðgarnir Eiríkur Magnússon og Magnús Eiríksson prestar á Auðkúlu. Á meðal barna Magnúsar voru þeir séra Jón Magnússon skáld í Laufási og séra Jón Magnússon þumlungur á Eyri í Skutulsfirði, höfundur Píslarsögu séra Jóns Magnússonar. Seinna var Jón Jónsson (1772-1817), tengdasonur séra Odds á Miklabæ, prestur á Auðkúlu. Hann drukknaði þegar hann féll í vök á Svínavatni og var sagður ganga aftur.

Kirkjan á Auðkúlu var helguð Jóhannesi skírara í kaþólskum sið. Núverandi kirkja, sem er áttstend að lögun, var vígð árið 1894. 

Á árunum 2009-2012 var Sveitabakarí rekið á Auðkúlu.

Heimildir 
 
 

Austur-Húnavatnssýsla
Húnavatnshreppur
Kirkjustaðir í Austur-Húnavatnssýslu
1860 (hljómsveit)

1860 er íslensk hljómsveit. Hljómsveitin gaf út plöturnar Sagan í september 2011 og Artificial Daylight í ágúst 2013. 

Lögin Snæfellsnes, Orðsending að austan og For you Forever hafa öll komist á vinsældarlista á Rás 2, X-inu 977 og Bylgjunni.

Erlend útgáfa 
Sumarið 2011 fóru meðlimir til New York til að funda með útgáfufyrirtækinu Gravitation sem meðal annars gefur út sænska tónlistarmanninn The Tallest Man on Earth.. Stefnt er að útgáfu stuttskífu undir merkjum fyrirtækisins árið 2012 .
Stuttskífan var þó ekki gefin út fyrr en 14. maí 2013

Meðlimir og hljóðfæraskipan 
Þrátt fyrir að hljómsveitin njóti aðstoðar fjölda tónlistarmanna er sveitin einnig þekkt fyrir snerpu í hljóðfæraskiptum á miðjum tónleikum 

Samkvæmt vefsíðu hljómsveitarinnar eru hlutverk meðlima eftirfarandi:
 Hlynur Júní Hallgrímsson - söngur, mandólin, og fleira. 
 Óttar G. Birgisson - kassagítar, söngur og fleira.
 Jóhann Rúnar Þorgeirsson - rafgítar og fleira.
 Gunnar Jónsson - Rafbassi, söngur og fleira.
 Andri Bjartur Jakobsson - Trommur og slagverk.

Aðrir hljóðfæraleikarar sem hafa spilað með hljómsveitinni eru meðal annars Óskar Þormarsson á trommum, Ingibjörg Andrea Hallgrímsdóttir á þverflautu, Helga Þórarins á víólu, Eyþór Rúnar Eiríksson, Heiður Hallgríms, Jóhannes Þorleiksson og fleira.

Tilnefningar 
Hlustendaverðlaun X-ins 97,7 2012
 Nýliðar ársins 

Tónlistarverðlaun Íslands 2012
 Bjartasta vonin

Tilvísanir 

Íslenskar hljómsveitir
Lensuriddari

Lensuriddari er riddaraliðsmaður sem ber spjót eða lensu. Slíkir hermenn hafa tilheyrt bæði þung- og léttvopnuðu riddaraliði frá því í fornöld. Lensuriddarasveitir eru enn til í nútímaherjum þótt þær haldi ekki lengur til orrustu á hestbaki með spjót. 

Riddaralið
Brynriddari

Brynriddari er riddaraliðsmaður í brynju með hjálm á höfði sem berst á hestbaki með skotvopni og korða. Slíkir hermenn komu fyrst fram á sjónarsviðið í Evrópu á 15. öld. Brynriddarar tilheyrðu þungvopnuðu riddaraliði og voru arftakar riddara miðalda. Þeir eru nú einungis til sem heiðursvörður í nokkrum löndum.

Tengt efni
 Dragóni

Tenglar

Riddaralið
Húsari

Húsari er nafn á riddaraliðsmönnum í léttvopnuðu riddaraliði sem á uppruna sinn að rekja til Ungverjalands á 15. öld. Þar voru húsarar upphaflega serbneskir hermenn sem flúðu til Ungverjalands eftir innrás Tyrkjaveldis í Serbíu á 14. öld. Hersveitir húsara voru notaðar sem landamærasveitir með ránsleyfi, svipað og kósakkar í Rússlandi, við landamærin að Tyrkjaveldi. Í Pólsk-litháíska samveldinu tóku pólskir húsarar við af þungvopnuðu riddaraliði sem kjarninn í riddaraliðinu á 16. öld við mikinn orðstír. 

Húsarasveitir breiddust einkum út í Evrópu á 18. öld. Þannig notaði Friðrik mikli húsara mikið í Austurríska erfðastríðinu og jafnvel Rússar komu sér upp húsarasveitum fyrir Sjö ára stríðið 1756.

Tenglar 

Riddaralið
Auðkúla (Arnarfirði)

Auðkúla er bær í Arnarfirði í Vestur-Ísafjarðarsýslu. Á árum áður var margbýlt á Auðkúlu og töluverð útgerð þaðan og var byggðin kölluð Auðkúluþorp eða Kúluþorpið. Til þess töldust bæirnir Auðkúla I, II og III, Mýrarhús, Tunga, Árbær og Lónseyri. Á Auðkúlu var um tíma verslun sem var útibú frá Kaupfélag Dýrfirðinga á Þingeyri.

Arnarfjörður
Vestur-Ísafjarðarsýsla
Álftamýri (Arnarfirði)

Álftamýri er eyðibýli og áður kirkjustaður og prestssetur við norðanverðan Arnarfjörð í Vestur-Ísafjarðarsýslu. Bærinn fór í eyði upp úr 1950 eins og margir aðrir bæir í Arnarfirði.

Kirkjan á Álftamýri var helguð Jóhannesi skírara og Maríu guðsmóður í kaþólskri tíð. Prestssetur var á Álftamýri til 1880 en þá var Álftamýrarsókn færð undir Hrafnseyrarprest. Síðasta kirkja á Álftamýri var reist 1896 en skemmdist í óveðri 1966. Nokkru síðar var hún rifin og sóknin sameinuð Hrafnseyrarsókn. Í Þjóðminjasafninu er róðukross úr Álftamýrarkirkju, íslensk smíð og talinn vera frá 14. öld.

Arnarfjörður
Íslensk eyðibýli
Guðmundur Andri Thorsson

Guðmundur Andri Thorsson (fæddur 31. desember 1957) er íslenskur rithöfundur og fyrrverandi alþingismaður. Hann er sonur Thors Vilhjálmssonar rithöfundar og konu hans Margrétar Indriðadóttur fréttastjóra Útvarpsins. 

Guðmundur Andri lauk stúdentsprófi frá MS árið 1978 og BA-prófi í íslensku og bókmenntafræði frá Háskóla Íslands árið 1983. Á árunum 1983-1985 stundaði hann nám til cand.mag.-prófs í íslenskum bókmenntum við HÍ.

Guðmundur Andri hefur starfað sem blaðamaður, gagnrýnandi, ritstjóri og þáttagerðarmaður. Hann er var ritstjóri bóka hjá Forlaginu og ritstýrði jafnframt Tímariti Máls og menningar. Hann er söngvari og gítarleikari hljómsveitarinnar Spaða.

Fyrsta skáldsaga hans, Mín káta angist, kom út árið 1988 og síðan hefur hann sent frá sér nokkrar skáldsögur og hlotið fyrir þær ýmsar viðurkenningar. Meðal annars var hann tilnefndur til Íslensku bókmenntaverðlaunanna fyrir Íslenska drauminn 1991, Íslandsförina 1996 og Sæmd 2013. Valeyrarvalsinn  var lögð fram til Bókmenntaverðlauna Norðurlandaráðs árið 2012 og hefur verið þýdd á dönsku, norsku, frönsku og þýsku. Árið 2013 hlaut Guðmundur Andri verðlaun úr Rithöfundasjóði Ríkisútvarpsins.  Hann hefur einnig þýtt allmargar bækur, skrifað formála og annast ritstjórn ýmissa bóka. Árið 2008 hlaut hann barnabókaverðlaun Menntaráðs Reykjavíkur fyrir þýðingu sína á Bangsímon eftir A.A. Milne.

Guðmundur Andri var kjörinn á Alþingi fyrir Samfylkinguna í alþingiskosningunum árið 2017 en náði ekki endurkjöri í kosningunum að fjórum árum liðnum.

Helstu verk 
 Mín káta angist, skáldsaga, 1988.
 Íslenski draumurinn, skáldsaga, 1991.
 Íslandsförin, skáldsaga, 1996.
 Ég vildi að ég kynni að dansa, greinar, 1998.
 Náðarkraftur, skáldsaga, 2003.
 Stutt ágrip af sögu traktorsins á úkraínsku, skáldsaga eftir Marina Lewycka, úr ensku, 2006
 Tveir húsvagnar, skáldsaga eftir Marina Lewycka, úr ensku, 2007
 Segðu mömmu að mér líði vel, skáldsaga, 2008.
 Valeyrarvalsinn, sagnasveigur, 2011.
 Sæmd, skáldsaga, 2013
 Og svo tjöllum við okkur í rallið : bókin um Thor, ævisaga, 2015
 Hæg breytileg átt, ljóð, 2016

Heimildir 
 

Íslenskir rithöfundar
Þingmenn Samfylkingarinnar

Stúdentar úr Menntaskólanum við Sund
Sága

Sága er ásynja í norrænu goðafræðinni hún býr á Sökkvabekk, sama stað og hún kynntist Óðni. Sága er gyðja spádóma og visku en nafn hennar er tengt fornu Norrænu sögninni "sjá" sem gerir hana hugsanlega að sjárkonu. Tákn hennar eru bollar, fiskar og vatn.

Ásynjur
Kim Rhodes

Kim Rhodes (fædd Kimberly Rhodes, 7. júní 1969) er bandarísk leikkona sem er þekktust fyrir hlutverk sín í The Suite Life of Zack and Cody og Supernatural.

Einkalíf 
Rhodes er fædd og uppalin í Portland, Oregon. Stundaði nám við Southern Oregon State College og útskrifaðist með B.F.A. í leiklist. Rhodes útskrifaðist með M.F.A  frá Temple háskólanum í Philadelphiu, Pennsylvaníu. Rhodes giftist Travis Hodges árið 2006 og saman eiga þau eitt barn.

Ferill

Sjónvarp 
Fyrsta sjónvarpshlutverk Rhodes var árið 1999 í Another World. Hefur hún síðan þá komið fram sem gestaleikari í þáttum á borð við Star Trek: Voyager, Titus, Strong Medicine, Boomtown, CSI: Crime Scene Investigation og House. Árið 2005 þá var Rhodes boðið hlutverk í The Suite Life of Zack and Cody sem Carey Martin, sem hún lék til ársins 2008. Rhodes hefur verið með stórt gestahlutverk í Supernatural sem Fógetinn Jody Mills síðan 2010.

Kvikmyndir 
Fyrsta kvikmyndahlutverk Rhodes var árið 2004 í Christmas with the Kranks og hefur hún síðan þá komið fram í kvikmyndum á borð við A Funeral for Grandpa Harry, Cyrus og The Death of Toys.

Kvikmyndir og sjónvarp

Verðlaun og tilnefningar 
Soap Opera Digest verðlaunin
1998: Tilnefnd fyrir besta nýja parið fyrir Another World með Mark Pinter.

Tilvísanir

Heimildir

Tenglar 
 

Rhodes, Kim
Fósturfita

Fósturfita (fræðiheiti: Vernix caseosa) er hvít hula á húð margra nýfæddra barna. Fósturfitan er talin virka sem nokkurs konar varnarkrem fyrir húðina.

Tengt efni 
 Storkbit

zh:韦尔尼 (芒什省)
Felgubolti

Felguboltar eru skrúfur sem notaðar eru til að festa felguna (og hjólið) við hjólastoðirnar. Stundum eru felguboltarnir festir með herslumæli. 

Skrúfur
Steinunn Refsdóttir

Steinunn Refsdóttir var íslensk skáldkona undir lok 10. aldar. Hún er einkum þekkt fyrir að hafa reynt að boða Þangbrandi, sendimanni Ólafs Tryggvasonar Noregskonungs, heiðni þegar hann reyndi að kristna Íslendinga og er sagt frá því í Njálu.

Steinunn var dóttir Refs mikla, sem Landnáma segir að hafi búið í Brynjudal, og konu hans Finnu Skaftadóttur, sonardóttur landnámsmannsins Þórðar gnúpu. Maður Steinunnar var Gestur Björnsson, Helgasonar Hrólfssonar goða í Hofgörðum, sonar Hrólfs digra Eyvindarsonar landnámsmanns. Sonur þeirra var Hofgarða-Refur eða Skáld-Refur Gestsson.

Þegar trúboðinn Þangbrandur var á ferð um Vesturland kom Steinunn á móti honum, boðaði honum heiðni og talaði lengi yfir honum en hann tók svo til andsvara og „sneri því öllu er hún hafði mælt í villu“. Steinunn spurði hvort hann hefði heyrt að Þór hefði skorað Krist á hólm en Kristur ekki þorað að berjast. Þangbrandur svaraði að hann hefði heyrt að Þór væri ekki nema mold og aska. Steinunn spurði hvort Þangbrandur vissi hver brotið hefði skip hans og fór síðan með tvær vísur þar sem hún sagði Þór hafa valdið skipbrotinu. Eftir það skildu þau og fór Þangbrandur vestur á Barðaströnd með fylgdarliði sínu. Vísur Steinunnar eru nær eina dæmið um kveðskap heiðinnar konu sem varðveist hefur.

Heimildir 
 
 

Íslensk skáld
Íslenskar skáldkonur
Íslenskar konur á 10. öld
Íslendingar á 10. öld
Íslenskar skáldkonur á 10. öld
Háskólinn í Greenwich

Háskólinn í Greenwich er háskóli í borgarhlutanum Greenwich í London. Aðalháskólalóðin heitir Maritime Greenwich og liggur á suðurbakka Thamesár í miðjum Greenwich, nálægt Canary Wharf, fjármálastöð borgarinnar.

Háskólinn er staðsettur á gömlu lóð skólans Old Royal Naval College sem hefur langa sögu um menntun sjóhermanna. Byggingin var hönnuð á 17. öld og var á þeim tíma sjúkrahús fyrir sjómenn. Arkitekinn var Christopher Wren. Nú er þessi bygging ásamt lóðinni á heimsminjaskrá UNESCO.

Aðrar lóðir í eigu háskólans eru staðsettar í Medway og Eltham í suðausturhluta London.

Háskólinn á rætur sínar að rekja til ársins 1890 þegar Tækniskólinn í Woolwich var stofnaður. Árið 1970 sameinaðist hann nokkrum öðrum háskólum og bar svo nafnið Thames Polytechnic. Á næstu árum sameinuðust Dartford College (1976), Avery Hill College (1985), Garnett College (1987), og nokkrar deildir Goldsmith College og City of London College (1988) skólanum og svo fjölgaði námskeiðum hans.

Árið 1992 var skólanum veitt háskólastöðu frá Bresku ríkisstjórninni og fá fékk hann nafnið „Háskólinn í Greenwich“.

Tengt efni 
 Heimasíða Háskólans í Greenwich 

Háskólar í London
Háskólar á Bretlandi